4370 Ook jóú naam! - Forum 2.0 - jimileroux.com
4370 Ook jóú naam!
Posted by Wykus Louw on January 14, 2021 at 1:59pm in Padlangs oordenkings
10 Die HERE het gekom en gaan staan, en geroep soos die vorige kere: "Samuel! Samuel!" Samuel het geantwoord: "Spreek, want u dienskneg luister." 1 Sam. 3:10 BDV
Samuel is as jong seun reeds aan die Here afgegee en het by die tabernakel gewoon. Die tabernakel was in daardie tyd opgeslaan by Silo (in die omgewing van die latere Jerusalem) en ons kan aanvaar dat dit ommuur was, met allerhande geboue en kamers rondom. Een nag lê hy in sy kamer in die voorhof en hoor die Here se stem wat sy naam roep. Dan antwoord hy soos Eli hom geleer het.
Kom ons sê vandag net dit: die Here roep ook jóú naam! Baie het al duidelik gehoor hoe God hulle naam roep, bv. in die nag. Of jy dit so gehoor het of nie, die Here roep jou wel! Soos Samuel het Hy vir jou ook 'n boodskap, van leiding en van troos. Doen die volgende geestelike oefening: as jy in doodse stilte voor die Here is, "hoor" hoe Hy jou naam verskeie kere duidelik roep. Antwoord dan: "Spreek, Here..." Luister aandagtig: wat is dit wat die Here vir jou sê?
Spreek, Here! Spreek woorde van leiding en insig, spreek troos en liefde. Help my om U werklik te hoor, nie net my eie gedagtes nie. Praat ook met my deur u Woord, deur my omstandighede, deur ander mense. Ek het u inspraak nodig! Amen.